**Atzinuma saņemšana Nodarbinātības valsts aģentūrā**

**vīzas pieprasīšanas gadījumā.**

Ja darba devējs plāno nodarbināt ārzemnieku uz **darba līguma pamata**, viņam ir jāpiesaka brīva darba vieta Nodarbinātības valsts aģentūrā (NVA) un jāsaņem **atzinums** ar atļauju ārzemnieka piesaistei (<https://www.nva.gov.lv/lv/treso-valstu-pilsonu-nodarbinasana-latvija>). Mēneša laikā no NVA atzinuma saņemšanas dienas darba devējam ir tiesības iesniegt Pilsonības un migrācijas lietu pārvaldē (Pārvalde) ielūgumu vīzas pieprasīšanai.

 Darba devējam **nav jāsaņem** NVA atzinums atļaut ārzemnieka piesaisti, ja:

* ārzemnieka nodarbināšana paredzēta, noslēdzot uzņēmuma līgumu;
* ārzemnieks veic komercdarbību;
* ārzemniekam, kuru Latvijas Republikā paredzēts nodarbināt atbilstoši vīzas derīguma termiņam:
1. kā radošo vai izpildītājmākslu mākslinieku vai izrāžu (koncertu) nodrošināšanā iesaistītu administratīvo vai tehnisko darbinieku vai par vadītāju no valsts budžeta vai pašvaldības finansētā kultūras iestādē;
2. par pedagogu akreditētā izglītības iestādē;
3. par vērtētāju, kurš novērtē, akreditē un uzrauga laboratorijas, sertificēšanas un inspicēšanas institūcijas;
4. par informācijas tehnoloģiju speciālistu, ja viņam ir augstākā profesionālā vai augstākā akadēmiskā izglītība informācijas tehnoloģiju jomā un pieredze vadošā amatā (piemēram, projektu direktors, kvalitātes vadītājs) informācijas tehnoloģiju nozarē (pēdējos trīs gadus);
5. par profesionālu sportistu pēc sporta kluba uzaicinājuma;
6. par sporta treneri;
7. par transportlīdzekļa vadītāju starptautiskajos kravu pārvadājumos autotransporta jomā reglamentētajās profesijās saskaņā ar normatīvajiem aktiem, kas nosaka reglamentētās profesijas;
8. civilās aviācijas jomā reglamentētajās profesijās saskaņā ar normatīvajiem aktiem, kas nosaka reglamentētās profesijas;
9. valsts organizētajos vasaras nodarbinātības pasākumos ārvalstīs dzīvojošiem jauniešiem, kuriem vismaz viens no vecākiem vai vecvecākiem ir latvietis vai lībietis (līvs);
10. ārzemniekam, kurš ir:
11. izglītības iestādes audzēknis vai students un kurš ieradies Latvijas Republikā mācību praksē vai stažēties kādā Latvijas Republikas akreditētā izglītības iestādē vai komercreģistrā reģistrētā komercsabiedrībā;
12. konsultants (eksperts), kas sniedz palīdzību valsts vai pašvaldības iestādei, vai persona, kura, veicot savus profesionālos pienākumus, palīdz īstenot tādu starptautisku dokumentu (starptautisku līgumu, starpvaldību līgumu, starpresoru vienošanos) vai projektu, kura dalībvalsts ir Latvijas Republika, valsts tiešās pārvaldes iestāde vai atvasināta publiska persona;
13. veicis ieguldījumu kapitālsabiedrības pamatkapitālā saskaņā ar Imigrācijas likuma 23.panta pirmās daļas 28.punktu.

Ja piešķirtajām tiesībām uz nodarbinātību beidzas termiņš un darba devējs vēlas turpināt darba tiesiskās attiecības ar to pašu ārzemnieku, uz darba devēju neattiecas prasības saņemts NVA atzinumu.

Ja tiek izbeigtas darba tiesiskās attiecības ar iepriekš nodarbinātu ārzemnieku, darba devējs cita ārzemnieka piesaistīšanai 12 mēnešu laikā no dienas, kad sniegts NVA atzinums atļaut ārzemnieka piesaisti, var vērsties Pārvaldē, lai apstiprinātu ielūgumu vīzas pieprasīšanai, nepiesakot aģentūrā no jauna brīvu darba vietu.